Шпанска кућа (Савамала)
Шпанска кућа је полусрушени објекат у београдском насељу Савамала. У време када је саграђена представљала је један од најрепрезентативнијих објеката у овом делу града, а почетком 21. века постала је један од његових симбола. Налази се у улици Браће Крсмановић бр. 2.

Историјат 
Шпанска кућа је подигнута око 1880. године као палата са подрумом, приземљем и спратом. Обликована је у духу академске архитектуре 19. века. У време када је сазидана зграда је била један од најрепрезентативнијих објеката у овом делу града. Коришћена је за потребе Пристаништа као царинарница, а касније као складиште, а њоме се служило и Српско бродарско друштво. После Првог светског рата у објекту је био смештен и Музеј речног бродарства.

Покушаји реконструкције и ревитализације 
Од средине 20. до прве деценије 21. века овај објекат, данас познат као Шпанска кућа, променио је неколико закупаца и готово исто толико планова за реконструкцију, који су прекидани најчешће због недостатка новца.

Намеру да објекту врати музејску намену имала је фирма Југословенско речно бродарство, која је канцеларије у улици Браће Крсмановић закупљивала десетак година, све до 2003. То им није пошло за руком, а Музеј речног бродарства направили су у својој пословној згради у Улици кнеза Милоша.

Након преласка са планске на тржишну привреду појавио се инвеститор вољан да обнови овај објекат и у њему отвори хотел. Тада је потпуно уклоњена унутрашњост грађевине, тако да су остали само спољни зидови, а дограђени су неки нови елементи. Нажалост и овај покушај обнове пропао је због финансијских проблема.

Шпанска кућа, тада већ готово рушевина без крова и прозора, 2012. године постала је база јединственог пројекта Гете института, названог Урбан инкубатор (Urban Incubator: Belgrade) и посвећеног развоју Савамале. Намера је била да се помоћу тзв. „привремене архитектуре” (temporary architecture) Овај објекат трансформише у простор намењен за одржавање културних манифестација. Радови на овом пројекту обустављени су након две године.

Види још 
 Савамала
 Београд на води

Напомене

Референце

Спољашње везе 

 
 
 

Знаменитости Београда
Грађевине на Савском венцу